Сваіх вучаніц, Дашу Грышкевіч і Іру Саланінкіну, Анастасія Іванаўна характарызуе як настроеных на дасягненне поспеху даследчыц: “У іх няма такога, што “мы чагосьці не хочам рабіць” або “нам гэта не трэба”. Ім усё трэба, і яны ўсё хочуць рабіць. Першы раз у сваёй педагагічнай дзейнасці сустракаю такіх вучаніц, якія не ведаюць на сваім шляху перашкод. Я ўпэўненая, што яны даб’юцца вельмі многага”. Дарэчы, Іра Саланінкіна хоча звязаць жыццё з хіміяй, збіраецца паступаць на хімічны факультэт, Дар’я Грышкевіч – на біяфак. У дзяўчат вялікія планы, і яны не маюць намеру пакідаць сваё даследаванне і свой палімер. Ва ўніверсітэце ў іх будзе магчымасць на больш высокім узроўні папрацаваць у гэтым накірунку.